**A Nemzeti Munkaügyi Hivatal duális szakképzést népszerűsítő honlapja**

A [www.dualis.hu](http://www.dualis.hu) címen elérhető felület három célcsoportot céloz meg: diákok, szülők és munkáltatók. Utóbbiak részére elsősorban a tanulószerződéssel kapcsolatos részletes tudnivalók érhetők el, kiemelt hangsúlyt fektetve arra, hogy miért is éri meg mindez a cégeknek. Mivel a tanulószerződés a duális szakképzési rendszer egyik alapja, az erre vonatkozó információk a diákok, illetve a szülők szemszögéből is megismerhetők a honlapról. A portál másik fontos építőeleme a szakmabemutató blokk, amelyen belül 27 kiemelt szakképesítés ismerhető meg fiatalos, videóval illusztrált formában.

Mindhárom célcsoport szempontjából fontos lehet a gyakran ismételt kérdések aloldala, amelyen a tanulói juttatásokkal, a vonatkozó törvényi háttérrel, a szintvizsgával, a szakképzési hozzájárulás elszámolásával kapcsolatos tudnivalók érhetők el egy helyen, átlátható formában összegyűjtve.

A [www.duális.hu](http://www.duális.hu) a munkaügyi szervezet által üzemeltetett honlapcsalád legújabb eleme, hatékonyan egészíti ki akár a Virtuális Munkaerőpiac Portálon (vmp.munka.hu), akár a Nemzeti Pályaorientációs Portálon eletpalya.munka.hu), illetve a Szak-és Felnőttképzési Igazgatóság központi weboldalán ([www.nive.hu](http://www.nive.hu)) elérhető tartalmakat és funkciókat.

Mindezeken felül a témában hasznos információkat tartalmaznak a Szak- és Felnőttképzés, a Szakképzési Szemle, a Szakképzés Magyarországon, valamint a Életpálya-tanácsadás című rendszeres kiadványok is, amelyek a fenti honlapokon elektronikus formában megtalálhatóak.